## Turisme promociona l’oferta turística de la Comunitat Valenciana en la fira B-Travel de Barcelona

*** Turisme CV participa fins al diumenge en este certamen amb un estand de 200 metres quadrats
* La consellera Nuria Montes ressalta la importància de participar en els principals certàmens turístics nacionals, ja que “els espanyols són el nostre principal mercat turístic”**

La Generalitat difon durant este cap de setmana l’oferta turística de la Comunitat Valenciana en la fira B-Travel de Barcelona amb l’objectiu de captar viatgers catalans i guanyar quota de mercat en este emissor.

B-Travel es tracta de l’esdeveniment de referència del sector turístic a Catalunya i, després de FITUR, el més important dels que se celebren a Espanya. En l’edició de 2023, la fira va registrar 25.400 visitants, un augment del 25 % respecte a l’any anterior.

La consellera d’Innovació, Indústria, Comerç i Turisme, Nuria Montes, ha ressaltat la importància de participar en els principals certàmens turístics del país, ja que “els espanyols són el nostre principal mercat turístic i hem de continuar mostrant tota la nostra oferta per a consolidar-nos”.

En este context ha remarcat que l’objectiu és “afermar la Comunitat Valenciana com una de les destinacions més atractives per al mercat nacional” i ha reiterat que “el turisme nacional ens permet avançar en la desestacionalització i, en conseqüència, rendibilitzar el sector turístic a la Comunitat Valenciana”.

En esta edició de la fira, Turisme Comunitat Valenciana participa amb un expositor de 200 metres quadrats i acompanyada pels tres patronats provincials de turisme, Alacant City & Beach, Elx, Benidorm, així com de la Federació de Càmpings de la Comunitat Valenciana, CV Activa i el club de producte Tour & Kids.

En concret, del Patronat de Castelló es troben presents Altura, Castelló de la Plana, Peníscola, Torreblanca, Segorbe, Orpesa, Onda i Sud de Castelló. Per part del Patronat València Turisme assistixen el Puig de Santa Maria, Gandia, Cullera, Xàtiva, Tavernes de la Valldigna, Sagunt i Meliana. I per part del Patronat de Costa Blanca assistixen Altea, Alcoi, el Campello, Guardamar del Segura, Santa Pola, Villena i Benissa.

Entre les diferents activitats que es duran a terme en l’estand de la Comunitat Valenciana, destaca l’espai de jocs Ludoteca Infantil València Turisme organitzat per Meliana i la Diputació de València. Es tracta d’un espai de joc per als més xicotets, on a més d’oferir un xicotet taller de Meliana, es realitzaran activitats variades i tematitzades de la província de València.

A més, a l’espai B-Industrial, situat també al pavelló 8, participa Costa Blanca amb un estand que acull diversos dels seus municipis i la seua oferta de turisme industrial.

En el certamen, la Comunitat Valenciana formarà part de les destinacions representades en l’activitat B-Travel Passport. Cada visitant rebrà un Passport juntament amb la seua entrada per a poder participar en un sorteig de diversos premis dels expositors col·laboradors. Hauran de passar pels estands participants, completar una prova o pregunta i, d’eixa manera, rebre un segell com a validació.

Fecha: 15/03/2024